b'\n_START_ARTICLE_\nFortifikacije v Valletti\n_START_SECTION_\nOzadje\n_START_PARAGRAPH_\nLeta 1524 je bila predlagana gradnja utrjenega mesta na polotoku Sciberras, ko je red svetega Janeza poslal komisijo, da bi pregledala malte\xc5\xa1ke otoke. Takrat je bila edina utrdba na polotoku opazovalni stolp milice, ki ga je postavilo aragonsko kraljestvo leta 1488.  Stolp je bil okrepljen leta 1533, vendar predlagano mesto ni bilo zgrajeno, saj se je red osredoto\xc4\x8dil na gradnjo utrdb v Birguju, ki je postal njihovo opori\xc5\xa1\xc4\x8de. _NEWLINE_Leta 1551 so osmanske sile na kratko napadle Malto, nato oplenile otok Gozo in zajele Tripoli v dana\xc5\xa1nji Libiji. Posledica je bila, da je red ustanovil komisijo za izbolj\xc5\xa1anje oto\xc5\xa1kih utrdb. Leta 1552 je bil aragonski opazovalni stolp poru\xc5\xa1en in na njegovem mestu zgrajena utrdba svetega Elma. Utrdba je odigrala pomembno vlogo med velikim obleganjem Malte leta 1565. Po mescu ostrih bojev (v katerem je bil ubit osmanski general Dragut, je padla. Vitezi so vzdr\xc5\xbeali v Birguju in Senglei, dokler niso pri\xc5\xa1le zmagovite sile.\n_START_SECTION_\nGradnja\n_START_PARAGRAPH_\nPo zmagi je red prejel finan\xc4\x8dno pomo\xc4\x8d iz Evrope, ki je bila uporabljena za gradnjo novega glavnega mesto na polotoku Sciberras. Pape\xc5\xbe je poslal italijanskega in\xc5\xbeenirja Francesca Laparellija, da bi oblikoval mestne utrdbe  po zgledu italijanskega sistema bastijonov.  Najprej je Laparelli oblikoval obzidje z bastijoni, devetimi kavalirji in jarek. Mesto je bilo zasnovano v tlorisu mre\xc5\xbee s pomorskim arzenalom in mandra\xc4\x8dem (manderaggio) \xe2\x80\x93 manj\xc5\xa1e pristani\xc5\xa1\xc4\x8de za manj\xc5\xa1e ladje._NEWLINE_Temeljni kamen mesta je polo\xc5\xbeil veliki mojster Jean Valette 28. marca 1566 in novo mesto so v njegovo \xc4\x8dast imenovali Valletta. Obzidje je bilo med prvimi objekti v gradnji in je bilo v glavnem kon\xc4\x8dano v 1570-ih. Pri oblikovanju mesta je bilo nekaj sprememb, zgrajena sta bila le dva kavalirja, medtem ko arzenala in mandra\xc4\x8da niso nikoli zgradili. Utrdbo svetega Elma, ki je bila mo\xc4\x8dno po\xc5\xa1kodovana med obleganjem leta 1565, so obnovili in jo vklju\xc4\x8dili v mestno obzidje._NEWLINE_18. marca 1571 je mesto Valletta uradno postalo glavno mesto Malte in sede\xc5\xbe reda, \xc4\x8deprav \xc5\xa1e ni bilo dokon\xc4\x8dano.  Do konca 16. stoletja je postala Valletta najve\xc4\x8dje naselje na Malti.\n_START_SECTION_\nIzbolj\xc5\xa1ave in spremembe\n_START_PARAGRAPH_\nV 17. in 18. stoletju so utrdbe Vallette okrepili z gradnjo razli\xc4\x8dnih zunanjih objektov, sestavljene so bile iz \xc5\xa1tirih nasprotnih branikov vzdol\xc5\xbe sprednjega zemlji\xc5\xa1\xc4\x8da s skrito potjo in glasijo. Severni konec polotoka, tudi utrdba svetega Elma, so ogradili z bastijonskim obzidjem (znan kot Carafa enceinte) v poznih 1680-ih, da bi prepre\xc4\x8dili dostop z morja._NEWLINE_Kljub spremembam pa obzidje Vallette ni bilo dovolj mo\xc4\x8dno, da bi vzdr\xc5\xbealo dolgo obleganje. Leta 1635 se je za\xc4\x8dela gradnja linije Floriana, ki je obdala Valletto spredaj.  Do 18. stoletja je bila spremenjena. Kasneje se je na obmo\xc4\x8dju med linijo Floriana in zemlji\xc5\xa1\xc4\x8dem pred Valletto razvilo predmestje Floriana in je zdaj samostojno mesto._NEWLINE_Boke mesta so dodatno za\xc5\xa1\xc4\x8ditili v 17. in 18. stoletju z gradnjo linij svete Margarete, Cottonere in utrdbe Ricasoli na strani pristani\xc5\xa1\xc4\x8da ter Manoelove utrdbe in utrdbe Tigne na strani Marsamxetta.  Nadaljnji predlogi, tudi gradnja utrdb na Corradinu in v Ta \'Xbiexu, niso bili nikoli uresni\xc4\x8deni.\n_START_SECTION_\nFrancoska zasedba in britanska oblast\n_START_PARAGRAPH_\nUtrdbe Vallette so bile prvi\xc4\x8d uporabljene ob francoskem vdoru na Malto 9. junija 1798. Red se je predal le tri dni kasneje, 12. junija, in Valletto in utrdbe so predali Francozom. Po ogledu fortifikacij je Napoleon menda pripomnil: "Zelo sem vesel, da so odprli vrata za nas." _NEWLINE_Nekaj mescev po za\xc4\x8detku francoske zasedbe so se Malte\xc5\xbeani uprli Francozom in blokirali pristani\xc5\xa1\xc4\x8de s pomo\xc4\x8djo Britancev, Neapelj\xc4\x8danov in Portugalcev. Francozom je uspelo, da so v Valletti ostali do septembra 1800, ko se je general Vaubois predal Britancem, ki so prevzeli nadzor nad otoki. _NEWLINE_Med britansko vladavino so utrdbe precej spremenili. Najpomembnej\xc5\xa1a sprememba je bila gradnja utrdbe Lascaris med letoma 1854 in 1856. Druge spremembe so bile dodajanje baterij in betonskih topovskih gnezd, parapetov in njihovih topovskih strelnic ter gradnja skladi\xc5\xa1\xc4\x8da smodnika. Vsi trije izvirni prehodi do Vallette so bili poru\xc5\xa1eni, dva so nadomestili z ve\xc4\x8djimi vrati.  _NEWLINE_Britanci so v 19. stoletju ve\xc4\x8dkrat predlagali ru\xc5\xa1enje utrdb. Prvi\xc4\x8d je to predlagal generalmajor Henry Pigot na za\xc4\x8detku stoletja.  Leta 1853 so predlagali uni\xc4\x8denje kavalirja svetega Jakoba, da bi naredili prostor za voja\xc5\xa1ko bolni\xc5\xa1nico. Leta 1855 je sir John Lysaght Pennefather predlagal gradnjo citadele visoko nad mestom na polotoku Sciberras.  Leta 1872 so predlagali ru\xc5\xa1enje zunanjih objektov, medtem ko so ru\xc5\xa1enje celotnega prednjega dela predlagali leta 1882. S\xc4\x8dasoma so utrdbe pustili v glavnem nedotaknjene in le manj\xc5\xa1i del so poru\xc5\xa1ili, kot je luneta svete Magdalene, ki je bila v bli\xc5\xbeini vhoda v mesto (zdaj je tam  Tritonov vodnjak)._NEWLINE_Utrdbe so bile opu\xc5\xa1\xc4\x8dene med poznim 19. in v za\xc4\x8detku 20. stoletja. Nekatere dele, kot so utrdbi svetega Elma in Lascaris ter topovske baterije, so uporabljali \xc5\xa1e po drugi svetovni vojni, utrdba svetega Elma je bila opu\xc5\xa1\xc4\x8dena leta 1972.  Utrdbe so bile uvr\xc5\xa1\xc4\x8dene na seznam starin leta 1925. _NEWLINE_Leta 1960 so podrli mestna vrata Porta Reale iz 19. stoletja, da bi naredili prostor za sodobna mestna vrata.\n_START_SECTION_\nStanje danes\n_START_PARAGRAPH_\nPrvi na\xc4\x8drti za obnovo fortifikacij v Valetti skupaj s tistimi v Birguju, Mdini in citadelo so bili narejeni leta 2006. Obnova se je za\xc4\x8dela leta 2010, pri \xc4\x8demer je projekt opisan kot "najve\xc4\x8dji v stoletju". Skvoterje so izselili z javnih povr\xc5\xa1in okoli utrdb. Zgornji del utrdbe svetega Elma je bil obnovljen, medtem ko so bili njeni spodnji deli o\xc4\x8di\xc5\xa1\xc4\x8deni. Kapela svetega Roka na braniku svetega Mihaela, ki sta bila bombardirana v drugi svetovni vojni, sta bila obnovljena leta 2014._NEWLINE_Leta 2011 so bila zgrajena mestna vrata, ki so bila zgrajena \xc5\xbee leta 1960, a so bila poru\xc5\xa1ena in zgrajena nova, dokon\xc4\x8dana leta 2014.'